Kortere dagpengeperiode Regeringens overvejelser om, at korte i de arbejdsløses dagpengeperiode, møder modstand hos LO i Aalborg. - Et frontalt angreb på den danske model, som regeringen selv hylder, men gerne vil afskaffe. Så enkelt kan det siges om Lars Løkkes forsøg på at skære i dagpengeperioden. Fiktivt regnestykke Konsulent hos LO i Aalborg, Morten Birch Christensen siger videre: - En kortere dagpengeperiode vil ikke give flere hænder på arbejdsmarkedet. Det er et fiktivt regnestykke på et stykke papir lavet af superliberalistiske økonomer uden kendskab til den virkelige verden. Manglende fleksibilitet LO tror at en kortere dagpengeperiode vil være medvirkende til, at fleksibiliteten på arbejdsmarkedet går i stå, og der vil komme et pres for at få længere opsigelsesperioder. - Man kan kun undre sig. Regeringen rejser rundt i Europa og fortæller om den danske model, der har sikret et dynamisk arbejdsmarked ved at kombinere korte opsigelsesvarsler med en økonomisk sikring via A-kasserne. Nu skal den økonomiske sikring kraftig forringes, så vi i fremtiden kommer til at se mange gå fra hus og hjem på grund af manglende indtægt. siger Morten Birch Christensen. Efteruddannelse LO i Aalborg peger i stedet på, at der findes et kæmpe efteruddannelsesproblem for mange grupper på arbejdsmarkedet. - De går efter manden på gulvet og ikke efter bolden, når de vil forringe vilkårene. Vi ser det igen og igen - regeringen bekæmper ikke ledigheden, de bekæmper de ledige. Regeringen bekæmper ikke problemer, der fører til sygefravær på arbejdspladserne - de bekæmper den sygemeldte. Et skræmmende menneskesyn og samfundsopfattelse, der ligger bag, slutter Morten Birch Christensen.

Referat:
Regeringens forsøg på at skære i dagpengeperioden falder ikke i god jord hos LO i Aalborg. Her kritiseres Regeringen for at forringe vilkårene for "manden på gulvet". Det er "et skræmmende menneskesyn".